โอกาสทอง"คนมีเงินเก็บ"
โอกาสดีคนมีสตางค์ บัวหลวงขายหุ้นกู้ 2 หมื่นล้าน ธนชาตรับฝากสั้นให้ดอกเบี้ย 3.05%
13 พ.ย. 2555

โอกาสดีคนมีสตางค์ บัวหลวงขายหุ้นกู้ 2 หมื่นล้าน ธนชาตรับฝากสั้นให้ดอกเบี้ย 3.05%
ธนาคารกรุงเทพมีการเตรียมออกหุ้นกู้ด้อยสิทธิสกุลเงินบาทวงเงิน 2-3 หมื่นล้านบาท จำหน่ายให้นักลงทุนทั่วไปภายในปีนี้ โดย นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ กล่าวว่า การออกหุ้นกู้ด้อยสิทธิครั้งนี้ จะสนับสนุนเงินกองทุนขั้นที่ 2 (เทียร์ 2) ของธนาคาร และเป็นการเตรียมความพร้อมเพื่อปล่อยกู้ในปีหน้า ในโครงการขนาดใหญ่ของรัฐบาลด้วย
ทั้งนี้ ฟิทช์ เรทติ้งส์ (ประเทศไทย) ได้จัดอันดับความน่าเชื่อถือของหุ้นกู้ไม่ด้อยสิทธิไม่มีหลักประกันของธนาคารกรุงเทพ มูลค่าถึง 2 หมื่นล้านบาท ที่ “AA-(tha)”
ก่อนหน้านี้ ธนาคารไทยพาณิชย์ออกหุ้นกู้ไม่มีหลักประกันไม่ด้อยสิทธิ 500 ล้านเหรียญสหรัฐ หรือประมาณ 1.5 หมื่นล้านบาท อายุ 5 ปี จ่ายดอกเบี้ย 3.375% ธนาคารทหารไทย ออกหุ้นกู้ด้อยสิทธิชุดใหม่วงเงิน 1 หมื่นล้านบาท อายุ 10 ปี จ่ายดอกเบี้ย 4.5% และธนาคารกสิกรไทยออกหุ้นกู้ด้อยสิทธิอายุ 10 ปี มูลค่ารวมไม่เกิน 2.2 หมื่นล้านบาท จ่ายดอกเบี้ยคงที่ 4.5% 
ขณะที่ธนาคารเพื่อการเกษตรและสหกรณ์การเกษตร (ธ.ก.ส.) ออกเงินฝากดอกเบี้ยสุขใจ 8 ฝาก 16 เดือน จ่ายอัตราดอกเบี้ยแบบขั้นบันได 3.15-4% เฉลี่ยแล้วที่ 3.4% 
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ธนาคารได้ออกเงินฝากประจำพิเศษ 4 เดือน โดยให้อัตราดอกเบี้ย 3.05% เพื่อตอบสนองกลุ่มลูกค้าที่ชอบลงทุนระยะสั้น 
นายก๊ก ดอนสำราญ ประธานชุมนุมสหกรณ์ออมทรัพย์แห่งประเทศไทย (ชสอ.) กล่าวว่า ได้ออกแคมเปญอัตราดอกเบี้ยเงินฝากประจำและตั๋วสัญญาใช้เงินรุ่นออมทรัพย์รับลอยกระทง โดยวงเงินฝาก 1 ล้านบาท ระยะเวลาฝาก 20-30 เดือน จ่ายดอกเบี้ยสูงลิ่ว 4.25-4.5% เงินฝาก 20 ล้านบาท ให้ดอกเบี้ย 4.30-4.55% เงินฝาก 30 ล้านบาทขึ้นไป จ่ายดอกเบี้ย 4.35-4.6%